Izanne & Ettiene se strandtroue - Mooi Troues
Ons deel vandag met julle die pragtige strandtroue van Izanne & Ettiene. Hulle het die mooiste sagte pastel kleure gebruik vir hulle troue. Soos voorheen genoem, pas fynbos altyd perfek in by sagte kleure. Dit is asof die twee teenoorgestelde elemente vir mekaar bedoel is.
Izanne en Ettienne het die pragtigste fotosessie gehad tussen fynbos met die mooiste uitsig van berg en see. Maar laat ons ophou praat en laat jy die trou foto's geniet. Vir meer oor Izanne en Ettiene se strandtroue, sien die vrae en antwoord seksie onder die foto's.
Indien Mooi Troues se lesers hul eie strandtroue graag wil beplan sal hierdie paartjie se foto's baie inspirasie bied. As jul hierna nogsteeds meer inspirasie benodig, gaan gerus na Mooi Troues se webtuise en besoek die Troues kategorie. Daar sal lesers talle trou inspirasie vind.
Ons het ontmoet op universiteit (Potchefstroom), ons het 'n paar klasse saam gehad. Ons eerste uitgaan was roomys by McDonalds en toe piekniek by Parys 🙂 . Paar weke later was dit Desember vakansie. Ek het in George by my ouers gekuier en hy het strand diens by Heroldsbaai gedoen. Ons het heerlik saam gekuier en nuwe jaar saam op Heroldsbaai se strand deurgebring. Vier jaar (2 van hulle lang afstand) later het hy my by ons spesiale plek op Heroldsbaai se strand, gevra om met hom te trou.
'n Groot deel van ons gaste sou van Gauteng af kom, so ons het besluit om die natuurskoon van die Kaap 'n groot deel van ons strandtroue te maak. Ons wou vir hulle 'n mini-vakansie gee :-D. Ons het die gaste laat ry oor Chapmans peak Drive. Al die pad van die Tokai kerkie na die onthaal in Simonstad. Ons het 'n wonderlike onthaal plek gevind (Blue Horizon Estate) wat uitkyk oor Simonstad en Valsbaai. Die uitsig is asemrowend en was 'n groot gesprekspunte by die onthaal van ons strandtroue.
Ons het besluit om die tradisie te volg dat ek nie vooraf geweet het waarheen ons sou gaan vir ons wittebrood nie. My wonderlike man het alles self gereël! Toe ons die aand by die strandtroue wegry, het ek uitgevind ons gaan na die Shandrani Hotel en Spa in Mauritius. Dit was ongelooflik lekker!